Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: esetén joghátránnyal fenyegető — a közúti közlekedés rendőrhatósági igazgatásáról szóló 48/1997. (VIII. 26.) BM rendelet
Paragraph Index: 1014

esetén joghátránnyal fenyegető — a közúti közlekedés rendőrhatósági igazgatásáról szóló 48/1997. (VIII. 26.) BM rendelet átdolgozására is szíveskedjen intézkedni. Budapest, 1998. május 5. Üdvözlettel: Dr. Majtényi László (338/J/1998) * * * [Állásfoglalás: a rosszhiszemű bejelentő kilétét fel lehet fedni] Dr. Koncz László igazgató úrnak Nógrád Megyei Növényegészségügyi és Talajvédelmi Állomás Balassagyarmat Tisztelt Igazgató Úr! Az intézményük tulajdonában álló mezőgazdasági gépek bérbeadását érintő bejelentéssel kapcsolatos beadványát megkaptam, erről álláspontom a következő: Ön hivatkozik arra, hogy az APEH Nógrád Megyei Igazgatóságától kérte a bejelentő személyének felfedését és „Kérésem elutasításának alapjául az adatvédelmi törvényre hivatkoztak (levelük mellékelve)”. A beadványához mellékelt — APEH-től származó — levélben nem található hivatkozás a személyes adatok védelméről és a közérdekű adatok nyilvánosságáról szóló 1992. évi LXIII. törvényre (a továbbiakban: Avtv.). A levélben az 1977. évi I. törvény egyik szabályát említi az igazgatóhelyettes. Ez utóbbi törvény (a továbbiakban: Tv.) a közérdekű bejelentésekről, javaslatokról és panaszokról szól. Az igazgatóhelyettes által hivatkozott rendelkezés a következő: „A közérdekű bejelentést (javaslatot) tevő kérheti, hogy az eljárás során ne fedjék fel személyét. Ennek a kérelemnek — ha a vizsgálat eredményessége mást nem kíván — eleget kell tenni”. [15. § (1) bekezdés] Az igazgatóhelyettes arról is tájékoztatta Önt, hogy a bejelentő személyét ők nem ismerik, mivel egy másik hatóság előtt tette a bejelentést. Olyan adat kiadására nem kötelezhető a hatóság (adatkezelő), amellyel nem rendelkezik. Az Avtv. 3. § (1) bekezdése szerint személyes adatot akkor lehet kezelni (ideértve az adatok felvételét, tárolását és továbbítását is), ha ahhoz az érintett hozzájárult, illetve törvény, vagy törvényi felhatalmazás alapján helyi önkormányzati rendelet azt elrendeli. Jelen ügyben az igazgatóhelyettes által hivatkozott Tv. 15. §-ának (3) bekezdése (erre a bekezdésre a levélíró nem hívta fel az Ön figyelmét) felhatalmazást ad a rosszhiszemű bejelentő adatainak megismerésére: „Ha nyilvánvalóvá vált, hogy a bejelentő rosszhiszeműen járt el — a felettes szerv vezetőjének előzetes hozzájárulásával, illetőleg a további eljárás kezdeményezésére jogosult személy kérelmére —, fel kell fedni kilétét.” Mindezekre tekintettel — kérdésére adott válaszom összefoglalásaként — megállapítható, hogy a rágalmazót nem védi a törvény (sem az Avtv., sem a Tv.). Budapest, 1998. június 26. Üdvözlettel: Dr. Majtényi László (273/K/1998) * * * [Állásfoglalás: az autószalon az általa értékesített gépjármű vásárlásáról jogosan közölhet adatokat az adóhatóságnak] [...] Hódmezővásárhely Tisztelt Uram! Hozzám küldött levelében, illetve munkatársammal folytatott telefonbeszélgetések során kifogásolta, hogy egy autószalon Önről, illetve az ott vásárolt autójáról adatokat szolgáltatott ki az önkormányzat és — feltehetően — egyes biztosítótársaságok számára. Az üggyel kapcsolatban az alábbiakról tájékoztatom: A személyes adatok védelméről és a közérdekű adatok

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes